Ragnheiður Jóna Jónsdóttir

Ragnheiður Jóna Jónsdóttir (f.19.mars 1960) er stofnandi Hannesarholts menningarhúss á Grundarstíg 10 í Reykjavík. Starfsvettvangur Ragnheiðar hefur aðallega verið á sviði menningarstarfs og enskukennslu.

Námsferill
Ragnheiður lauk doktorsprófi (PhD) í menntunarfræðum (Curriculum & instruction) frá Wisconsinháskóla í Madison, Wisconsin, 2003. Heiti doktorsritgerðar hennar er „Learning How to Teach „Other People‘s“ Children.“ Ragnheiður lauk Meistaraprófi (MA) í enskum bókmenntum frá Wisconsinháskóla árið 1993. Ragnheiður lauk prófi til kennsluréttinda frá Háskóla Íslands 1988, og bachelorprófi (BA) í bókmenntafræði og ensku árið 1985. Ragnheiður lauk stúdentsprófi frá Menntaskólanum við Hamrahlíð 1980 og var skiptinemi í Harbor High School í Ashtabula, Ohio veturinn 1978-9. Það ár tók hún einnig kúrsa í Kent State University í Ashtabula. Áður hafði hún stundað nám við Reykholtsskóla í Borgarfirði (landspróf, seinni önn) og Vörðuskóla (landspróf, fyrri önn), Hlíðaskóla, Æfinga-og tilraunaskóla Kennaraskóla Íslands og Ísaksskóla.

Starfsferill
Ragnheiður hefur starfað við Hannesarholt menningarhús frá opnun þess árið 2013, auk þess sem hún kom að undirbúningi þess árin á undan. Hún starfaði sem enskukennari í Menntaskólanum við Hamrahlíð 2005-8 og 1987-8, Kennaraháskólann 2000-2003 og var einn af fyrstu kennurum Borgarholtsskóla 1996-1999. Ragnheiður lagði sérstaka áherslu á bókmenntakennslu, þverfaglega kennslu og skapandi skrif. Í Borgarholtsskóla var Ragnheiður deildarstjóri í ensku og tók þátt í þverfaglegu þróunarstarfi á Fjölmenntabraut, undir stjórn Guðrúnar Hrefnu Guðmundsdóttur, sem meðal annars hafði það hlutverk að sporna við brottfalli nemenda. 

Sýknun í Sjólaskipsmálinu
Ragnheiður Jóna þurfti ásamt systur sinni Berglindi Björk Jónsdóttur að sæta skattrannsókn í framhaldinu ákæru um skattsvik vegna sölu á fyrirtækinu Sjólaskip sem þær systur erfðu ásamt bræðrum af foreldrum sínum og selt var til Samherja árið 2007.  Í tilfelli Ragnheiðar var ákært fyrir vangreiðslu á 12 milljónum króna.  Árið 2021 voru systurnar sýknaðar að fullu. Fram kom í greinargerð systranna að þær væru báðar kennarar sem sett hefðu mál sín í hendur sérfræðinga og að þær hefðu treyst endurskoðendum sínum.  Alls tók þetta mál 10 ár af samanlagðri málsmeðferð hjá embættum skattrannsóknarstjóra, ríkisskattstjóra, héraðssaksóknara og fyrir dómstólum. 

Viðurkenningar
Ragnheiður tók við Fegrunarviðurkenningu Reykjavíkurborgar 2014  fyrir húsið að Grundarstíg 10, Hannesarholt, vegna „vandaðra endurbóta að utan og innan.“

Ragnheiður var tilnefnd, fyrir hönd Hannesarholts, sem einn af þremur keppendum frá Íslandi 2017, í alþjóðlegri samkeppni sem haldin var af Junior Chamber International í Amsterdam, þar sem samfélagsleg nýsköpun var í forgrunni, og framúrskarandi samfélagsverkefni heiðruð. 

Fjölskylda
Ragnheiður er dóttir hjónanna Marinellu Ragnheiðar Haraldsdóttur og Jóns Guðmundssonar. Hún er gift Arnóri Víkingssyni gigtarlækni. Þau eiga fjögur börn, Hrafnhildi Arnórsdóttur starfsmann í Hannesarholti, Víking Heiðar Arnórsson athafnamann, Marinellu Arnórsdóttur rithöfund og Jón Ágúst Arnórsson húsasmið.

Tilvísanir